CELEX: 32012R0233
Language: sk
Date: 2012-03-16 00:00:00
Title: Vykonávacie nariadenie Komisie (EÚ) č. 233/2012 zo 16. marca 2012 , ktorým sa vykonáva nariadenie Európskeho parlamentu a Rady (ES) č. 999/2001, pokiaľ ide o schválenie zmeneného a doplneného národného programu Dánska na kontrolu klusavky  Text s významom pre EHP

17.3.2012   
            
            
               SK
            
            
               Úradný vestník Európskej únie
            
            
               L 78/13
            
         VYKONÁVACIE NARIADENIE KOMISIE (EÚ) č. 233/2012
   zo 16. marca 2012,
   ktorým sa vykonáva nariadenie Európskeho parlamentu a Rady (ES) č. 999/2001, pokiaľ ide o schválenie zmeneného a doplneného národného programu Dánska na kontrolu klusavky
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 999/2001 z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií (1), a najmä na jeho prílohu VIII kapitolu A oddiel 1 písm. b) bod iii),
   keďže:
   
               (1)
            
            
               V nariadení (ES) č. 999/2001 sa stanovujú pravidlá prevencie, kontroly a eradikácie prenosných spongiformných encefalopatií u zvierat. Stanovuje sa v ňom schválenie národných programov členských štátov na kontrolu klusavky, ak programy spĺňajú určité kritériá stanovené v uvedenom nariadení.
            
         
               (2)
            
            
               V nariadení Komisie (ES) č. 546/2006 z 31. marca 2006, ktorým sa vykonáva nariadenie Európskeho parlamentu a Rady (ES) č. 999/2001, pokiaľ ide o vnútroštátne programy zamerané na kontrolu klusavky a dodatočné záruky, a ktorým sa ustanovuje výnimka z určitých požiadaviek rozhodnutia 2003/100/ES a ruší nariadenie (ES) č. 1874/2003 (2), sa okrem iného schválil národný program Dánska na kontrolu klusavky a stanovili dodatočné záruky týkajúce sa poľnohospodárskych podnikov a úradné obmedzenia pohybu oviec a kôz za určitých podmienok.
            
         
               (3)
            
            
               Dňa 25. novembra 2011 predložilo Dánsko Komisii na schválenie zmenený a doplnený národný program na kontrolu klusavky, ktorý spĺňa kritériá stanovené v nariadení (ES) č. 999/2001. Od roku 2003 boli v Dánsku všetky uhynuté ovce a kozy staršie ako 18 mesiacov podrobené testom na klusavku, pričom sa nezistil ani jeden prípad klasickej formy klusavky. Cieľom zmeny a doplnenia národného programu Dánska na kontrolu klusavky je preto znížiť počet každoročne vykonávaných testov zo súčasného rozsiahleho testovania všetkých uhynutých oviec a kôz starších ako 18 mesiacov na minimum požadované v súlade s nariadením (ES) č. 999/2001.
            
         
               (4)
            
            
               Vzhľadom na súčasnú priaznivú epidemiologickú situáciu v Dánsku by sa mal zmenený a doplnený národný program uvedeného členského štátu na kontrolu klusavky schváliť.
            
         
               (5)
            
            
               Zmenený a doplnený národný program na kontrolu klusavky nebude mať žiadny vplyv na obchod, pretože dodatočné záruky a úradné obmedzenia pohybu stanovené v nariadení (ES) č. 546/2006 zostávajú nezmenené. Toto nariadenie by sa preto malo bezodkladne uplatňovať.
            
         
               (6)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Zmenený a doplnený národný program kontroly klusavky, ktorý Dánsko predložilo Komisii 25. novembra 2011, sa týmto schvaľuje.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 16. marca 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 147, 31.5.2001, s. 1.
   
      (2)  Ú. v. EÚ L 94, 1.4.2006, s. 28.